དགུང་གྲངས་ང་ལྔ་རབ་བྱུང་བཅུ་བདུན་པའི་མེ་ཕོ་བྱི་བལོའི་ཧོར་ཟླ་དགུ་བའི་ཚེས་དགུ་ཉིན་གྱི་མཚན་མོར་ཕྱོགས་ཡོང་མི་ཤེས་པའི་དམ་ཉམ་ཇག་རྐུན་ཞིག་བྱུང་སྟེ།ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་གིས་ལོ་ངོ་བརྒྱ་ཕྲག་ལྷག་ལ་མཆོད་པའི་གནས་སུ་བཞུགས་པའི་རྟེན་རྙིང་བྱིན་རླབས་ཅན་ཞི་ཁྲོ་དམ་པ་རིགས་བརྒྱའི་གྱན་ཐང་ཞིག་ཡོད་པ་བརྐུས།ཉེ་བར་བཙལ་ཀྱང་མ་རྙེད།རྩད་གཅོད་བྱས་ཀྱང་མ་ཆོད།ཐབ་ཟད་ནས་ཉམ་ཐག་པས།ཁོང་གི་ཞལ་ནས་སྤྱིར་ཡིན་ན་དོན་དག་ཕལ་བ་ཞིག་གི་ཆ་ནས་དམོད་པ་དྲེགས་སྔགས་ཀྱི་ལས་ཞིག་ག་ལ་རུང་མོད།འོན་ཀྱང་ད་ལྟ་སངས་རྒྱས་བསྟན་པ་རིན་པོ་ཆེ་ལ་གནོད་པར་མགོ་བརྩམས་ནས་ཡུལ་ལྷའི་དྲག་སྒྲུབ་སྒོ་ནས་ཡི་དམ་ལྷ་ཚོགས་དང་ཆོས་སྐྱོང་སྲུང་མ་རྣམས་ལ་གསོལ་བ་ནན་གྱིས་བཏབ་པས།ཉིན་གསུམ་སོང་བ་ཙམ་གྱིས་མངོན་རྟགས་དངོས་སུ་ཐོན་ནས།ཚེས་བཅོ་ལྔའི་ཞོགས་པའི་སྐྱ་རེངས་ཀྱི་དུས་སུ་རྟེན་ཐང་བདེ་བླག་ངང་འདུ་ཁང་གི་སྒོ་སྟེགས་སྟེང་དུ་ཕྱིར་འབྱོར་བ་སོགས་རྣམ་ཐར་མང་དུ་གྲགས་སོ།ཞེས་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་གི་ལོ་རྒྱུས་བྱུང་བ་ངོ་མཚར་པདྨའི་དགའ་ཚལ་ལས་ངོ་མཚར་སྒྲུབ་རྟགས་ཐོན་པའི་སྐོར་ཏེ་བརྒྱད་པའོ།།